Удора район

**Удора район** () – веськӧтлан юкӧт Коми Республикаын; республикалӧн 15 районісь ӧтік.

Веськӧтлан шӧрин – Кослан посадын. Кослансянь Сыктывкарӧдз 270 км.

Районыс аркмӧтӧм 1929 годӧ.

## География
Удора районыс 35,8 сюрс км² ыжда. Куйлӧ Коми Республика рытвылын. Межаасьӧ Чилимдін, Емва да Емдін районнэзкӧт асыввылын, Кардор лапӧвкӧт ойвылас и рытвылас да Вӧлӧгда лапӧвкӧт лунвылас.

Мувевдӧрыс – некрут покаттэза, мукӧдлаӧт нач веськыт волькытін, кӧдӧ кырӧтӧны ю оллез. Ойвыв-рытвывсянь районас пырӧ Тиман мусюрлӧн медвылын чут – Чӧдлас из (463 м).

Колана шедтассэз: строитчан материаллэз (сёй, лыа, мергель), соввез, сотчан сланеччез, люмень да кӧрт рудаэз. 

Климат Удора районас шӧркодя континентвывся, тӧв татӧн ӧддьӧн кузь, а гожумыс дженытӧв. Лым пондӧтчӧ сывны токӧ апрель помын. Лымыс куйлӧ 180–210 лун сьӧрна, пыдынаыс унажыксӧ 60–80 см, мукӧдкоста мартын овлӧ и 100–120 см пыдына. Гожумыс районас шоныткодь, тшӧкыта овлӧны зэррез. Во сьӧрна шӧрӧт шонтӧгыс –0,7 С°, абсолют максимум лоӧ +35 С° , абсолют максимум –53 С°. Тӧввез пӧльтӧны тӧвнас унажыксӧ лунвывсянь, нето лунвыв-асыввывсянь, гожумнас – ойвывсянь.

Медыджыт юэз Удора районын Мозын да сылӧн медыджыт вож Ву. Энія юэзӧ усьӧны 140 учӧтжык юок. Эм 200 кыным ты.
 
Вӧрсялӧм мувывторсис 87,5%. Вӧрыс унажыкнас – кӧзъя да пожума. Быдмӧны татӧн 27 вид быдкодь ягӧд, 50-а быдкодь быдмассэз.

Вӧрын олӧны вӧрмӧссэз, ошшез, уррез, туланнэз, кӧррез, ондатраэз, чожмӧррез, вурддэз. 

Удора районісь юэз тырӧсь быдкодь чериӧн, татӧн уялӧны чими, сиг, пелядь, ком, мык, сын, ёді, ёкыш, сирпинь.

Вӧр-васӧ районас дорйӧны то кытӧн: 
* Ӧтласа заказник «Мозынйыв»
* Ботаника сьӧрті заказник «Югыдъю» 
* Ботаника сьӧрті заказник «Йӧртым»
* Ботаника сьӧрті заказник «Павьюга»
* Нюр дорьян квать заказник 
* Вӧр-валісь сӧстӧмвынсӧ казьмӧтан «Йӧртымвад ты» 
* Пожумаин «Кораб яг»

## История
ХV век мӧд джынын вӧлі лӧсьӧтӧма Удора кытш. Удора муӧ сэк пырлӧмась быдӧс Ву ладор, шӧрӧт да катыт Мозын пӧлӧнісь муэз (Ву уссёӧдз). Юравлӧмась татӧн сотниккез, кӧднӧ оліссез асьныс бӧрйывлӧмась.

1505 годӧ Иван III колис Удорасӧ пӧрисьжык зоныслӧ, Васьлӧ. 

ХVІ век одзза джынын Удора муись торйӧтчис Мозын катытын куйлан Слӧбӧда волось (1554), кӧда сэсся ачыс торйӧтчис кык волось вылӧ: Глотова Слободка (ӧння Слӧбӧда) да погост Косланскӧй (Кослан).

Гым Иван дырни 1560–1570 воэзӧ Удорасянь Кеврола-Мозын уездӧ вӧлісӧ вуджӧтӧмась опричнинанас Ву кывтытын куйлан муэз: Олема волось да Кеб волось.

Иван сарлӧн 1582 вося сёртокын Удора бӧра шуӧма асторья веськӧтлан юкӧтӧн. Сотникӧн Удораас вӧлі сувтӧтӧма Першин Артей, сы кипод увтын вӧлісӧ целовальниккез да вӧлӧсись мӧдік вськӧтліссез. Сія жӧ кадсянь роч сар титуллэз коласӧ пондӧны гижны и Удораись ӧксу (Князь Удорскӧй).

XVI век помын – XVII век пондӧтчикӧ кыкнан волосьсӧ, Удора му да Слӧбӧдаӧс, пыртӧмась Яренск уездӧ.

Удора район вӧлі аркмӧтӧм 1929 вося июль 15 лунӧ. 

## Отир
2002 годӧ Удора районас олӧмась 25,1 сюрс морт (2009 воын – 23,1 сюрс). Ны коласісь кароккезын оліссез 10,2 сюрс морт, грезд-посадын – 14,9 сюрс морт.

Чужанвуж сьӧрті 2002 вося гижӧтӧм сетіс сэтшӧм лыдпассэз: роччез – 45,4%; комиэз – 40,9%; беларуссэз – 1,3%; украинса – 5,1%.

## Веськӧтлӧм
Район вылын юралісьыс Ульянов Руслан Николаевич. Веськӧтланыслӧн адрес: 169230, Удора район, Кослан посад, Шӧр туй, 114. Факсыс (82135) 3-33-62. Районісь Сӧветын медыджытыс Солдатенко Валентина Тимофеевна.

## Янсалӧм

Удора район янсӧтчӧ 15 веськӧтлан юкӧт вылӧ. Татӧн эм куим карму да 12 посадму. 

## Оланіннэз

Удора районын ӧні 55 оланін: куим карок, кыкьямыс посёлок, ӧкмыс посад да 35 грезд.

## Экономика
Кӧзяйствосӧ Удора районас видзӧны вӧр лэдзӧмӧн да пу керӧтӧмӧн. Пунас ноксьӧны 19 уджаин. Медгыриссез ны коласын – ООО «Удоралес» да ООО «Усвалес». ООО «Опора» осьтіс строитчан конструкцияэз лэдзан завод (9 сюрс кубометра год сьӧрна). 2003 воын коми-мадьяр фирма ООО «Эрдэрт-Коми» лӧсьӧтіс татчӧ вӧрпилитан комплекс. 

Сёян лӧсьӧтіссез коласын медыджыт уджаиныс – ООО «Удорахлеб», кӧда лэдзӧ Удораын оліссез понда нянь да мӧдік пӧжассэз.

Йӧв, яй, ви, сыр да рись Удора отир понда сетӧны куим видз-му уджалан кооператив (СПК), МУП «Вашка» да крестьяна-фермеррезлӧн 22 кӧзяйство. Йӧв керӧтӧм понда Усгортӧ осьтӧмась йӧв цех. 

Вузасьӧмсӧ районас видзӧны 196 магазин да оптӧн ӧтік вузасянін. Эм кыкьямыс ӧтлсаса вердчанін, вит ыджыткодь вевттьӧм базар. Вузасьӧны быдсӧн 600 морт.

Автотуйез районас 1,8 сюрс км, ныись 1,1 сюрс км (60 %) – чорыт вевттьӧсаӧсь.

## Культура

Удора районын оліссез понда петӧ «Выль туйӧд» нима газета (комиӧн и рочӧн).

Районын уджалӧны 23 клуб, 17 киномыччалан. Лыддьӧтіссез понда осьтӧмӧсь библиотекаэз: ЦБС, челядь да томмез понда шӧрӧт библиотека, ЦБС-лӧн 23 филиал. Эм челядь понда музыкаӧ велӧтан куим школа.

Удора районын ӧтласа велӧтӧм чулалӧ 30 школаын (12 пондӧтчан, 4 шӧрӧт; 14 – гимназияэз), кытӧн велӧтчӧны быдсӧн 3741 нывка да зонка и уджалӧны 472 велӧтісь. Сад-яслиэз районас 23-а (851 чёлядёк, 121 быдтісь). Эм ӧтік челядь керку (49 морт челядь, 16 быдтісь). 

1995 годӧ Удора районас осьтӧмась Сыктывкарись 34 лицейлӧ филиал, кытӧн 156 морт велӧтчӧны сэтшӧм уджжезӧ: вурсись, шопер, пусись, сантехник, кӧртпуӧтись, автомеханик, СТО монтажкерись, вузасись.

Районын уджалӧны нёль больнича (142 морт вылӧ), куим амбулатория да 23 пельшӧраин.

Удора районісь гажжез:

* коми небӧг вежалун
* челядь понда фестиваль «Чолӧм».

Удора гажӧтан коллективвез: 

* «Ловья ва» (юр. М. Скомороков)
* «Оз тусьяс» (юр. А. Капарник)
* «Удоряночка» (хорӧн сьыліссез, юр. А. Васильева)
* «Этюд» (юр. Т. Лозанова)
* фольклор коллективез Пыисдінісь, Черныбись, Коптыись, Благоевись. 

Удора районісь коми гижиссез:
* Афанасьев Евгений Степанович
* Бутырева Галина Васильевна
* Ванеев Альберт Егорович
* Васютов Юрий Константинович

Удораись композиторрез:
* Н. Доронин
* Скомороков Михаил Ефремович

Республика пасьта тӧдӧны художник В.Худяковӧс да киподудж керись И.Костивӧс.

## Районлӧн ошкана граждана

* Аврамов Альберт Васильевич
* Аврамова Агния Васильевна
* Аврамова Александра Сергеевна
* Андреева Мария Андреевна
* Барабаш Виктор Николаевич
* Борисенко Евдокия Дмитриевна
* Будрина Вера Николаевна
* Букина Дина Васильевна
* Ванеева Мария Александровна
* Васютов Юрий Константинович
* Вежливцева Галина Николаевна
* Власова Клавдия Григорьевна
* Елисеев Алексей Иванович
* Ершова Нина Павловна
* Иевлев Николай Степанович
* Иевлева Руфина Леонидовна
* Козырев Иван Васильевич
* Кырнышева Лиина Ивановна
* Лобанова Екатерина Семеновна
* Логинова Анастасия Афанасьевна
* Логинова Лидия Петровна
* Лукина Вера Григорьевна
* Нючев Иван Михайлович
* Павлеков Ростислав Александрович
* Палкина Анастасия Ивановна
* Парнев Леонид Николаевич
* Патракова Капитолина Ивановна
* Пигулина Роза Ивановна
* Политов Геннадий Прокопьевич
* Политов Петр Николаевич
* Политов Эдуард Андреевич
* Потапова Мария Константиновна
* Ульянова Валентина Николаевна
* Устинова Ирина Кирилловна
* Шапина Социалина Михайловна
* Яковлева Мария Григорьевна

## Ыстісяннэз


## Ӧшмӧссэз

* Удора районісь веськӧтланлӧн сайт
* Афанасьев А. П. Топонимия Республики Коми. Сыктывкар: Коми кн. изд-во, 1996 ISBN 5-7555-0554-3
* Жеребцов И. Л. Где ты живёшь: Населённые пункты Республики Коми. — Сыктывкар: 2000.
* Историко-культурный атлас Республики Коми. — М: Дрофа, 1997. ISBN 5-287-00027-8
* Республика Коми. Энциклопедия в 3-х томах. — Сыктывкар: Коми книжное издательство, 1997, 1998, 1999. — Т. I, II, III. ISBN 5-7555-0617-5